《百字令》
清代·王灏

梨花春掩，小庭幽、怎地春光难售。飞雪漫随风荡漾，还似冬残时候。

杏脸娇含，柳眉愁蹙，妆点溪山瘦。瑶台月下，尽教独自消受。

追忆放鹤亭边，灞桥驴上，风景依然旧。碎玉声声寒欲诉，是处珠悬檐溜。

小阁焚香，茶烟一缕，图史娱清昼。立来久矣，窗前忽讶君叩。

作者简介：（1823—1888）清直隶定州人，字文泉，号坦甫。咸丰二年举人，议叙同知衔。奉檄练义勇拒太平军、捻军，赏四品顶戴。家富资财，光绪间，受张之洞、黄彭年鼓动，广收畿辅先哲遗著，招黄国瑾、钱恂，为之校定，辑为《畿辅丛书》。